Návrh na zrušenie verejnej obchodnej spoločnosti
			
Okresný súd
Hviezdoslavova ul. č. 28, 010 59 Žilina
Navrhovateľ:	Ing. Jozef Biely, Hlinská ul. č. 15, 010 01 Žilina
		Ing. Ján Zelený, Moysesova ul. č. 20, 010 01Žilina
Čl. I
Dňa 15. 1. 2022 bola medzi spoločníkmi p. Jozefom Bielym, p. Jánom Zeleným a p. Petrom Čiernym uzavretá spoločenská zmluva o založení verejnej obchodnej spoločnosti s obchodným menom STAVAX, v. o. s. Spoločnosť bola zapísaná do obchodného registra vedeného Okresným súdom v Žiline dňa 30. 1. 2022.
Dôkaz:
–	Spoločenská zmluva zo dňa 15. 1. 2022
–	Výpis z obchodného registra
Čl. II
Podľa Čl. III spoločenskej zmluvy v súlade so živnostenským oprávnením a zápisom do obchodného registra spoločnosť podniká v oblasti: sprostredkovanie, kúpa a predaj stavebného materiálu, pričom spoločníci sa na zabezpečovaní predmetu podnikania spoločnosti podieľajú takto: 
1.	spoločník Jozef Biely ako manažér spoločnosti a ekonóm, 
2.	spoločník Ján Zelený ako návrhár a manažér v marketingovej oblasti, 
3.	spoločník Peter Čierny ako realizátor a obchodný manažér. 
V Čl. V spoločenskej zmluvy bol súčasne ustanovený zákaz konkurencie pre spoločníkov spočívajúci v zákaze podnikania v predmete podnikania spoločnosti a zákaz sprostredkúvania obchodov v predmete podnikania spoločnosti pre iné osoby. Porušenie tohto zákazu je v zmluve kvalifikované ako závažné porušenie spoločenskej zmluvy. 
Dôkaz:
–	Spoločenská zmluva
–	Osvedčenie o živnostenskom podnikaní Petra Čierneho vydaného dňa 5. 1. 2021
–	Výpis z obchodného registra
Čl. III
V priebehu mesiaca mája 2023 navrhovateľ zistil, že spoločník Peter Čierny v období od januára do marca 2023 celkom dva razy porušil zákaz konkurencie vyplývajúci zo spoločenskej zmluvy tým, že sprostredkoval predaj stavebných hmôt pre konkurenciu – SLOVPANEL, a.s. Žilina. Navrhovateľ ihneď informoval tretieho spoločníka Jána Zeleného a obaja spoločne oznámili toto zistenie spoločníkovi Petrovi Čiernemu, ktorý zákaz konkurencie porušil, s upozornením na závažnosť jeho konania. Spoločník Peter Čierny toto konanie priznal a prisľúbil, že sa tak už v budúcnosti nestane. Súčasne vyhlásil, že uhradí všetku škodu, ktorá jeho konaním spoločnosti vznikla. 
Dôkaz:
–	Výpoveď spoločníkov
Čl. IV
Približne štvrť roka po zistení podľa Čl. III sa opätovne preukázalo porušenie zákazu konkurencie spoločníkom Petrom Čiernym, a to pri uzavieraní obchodných zmlúv pre spoločnosť SLOVPANEL, a.s. Žilina. 
Dôkaz:
–	Výpovede Ing. Juraja Bahýla, konateľa SLOVPANEL, a.s. Žilina
–	Kópie kúpnych zmlúv
Čl. V
Svojím konaním spoločník Peter Čierny opätovne porušil zmluvne ustanovený zákaz konkurencie a tým sa dopustil podstatného porušenia spoločenskej zmluvy a poškodenia záujmov spoločnosti. 
Pretože týmto konaním sa v podstate zlikvidoval aj zámer, s ktorým sa spoločnosť zakladala a kde úloha spoločníka Petra Čierneho bola nezastupiteľná, stráca spoločnosť svoje opodstatnenie. Preto navrhovateľ ako štatutárny orgán spoločnosti po dohode s tretím spoločníkom Jánom Zeleným navrhuje, aby Okresný súd v Žiline vydal tento
rozsudok 
Verejná obchodná spoločnosť STAVAX, v. o. s. so sídlom v Žiline, založená spoločenskou zmluvou zo dňa 15. 1. 2022, zapísaná v obchodnom registri na Okresnom súde v Žiline vo vložke č. 38/22, sa zrušuje a nariaďuje sa jej likvidácia. 
Za likvidátora spoločnosti sa určuje Ing. Ľubomír Palček, ktorý predloží súdu záverečnú správu do 3 dní po skončení likvidácie. 
Žilina 1. 9. 2023